TEST: Samsung Galaxy S26 Ultra

Samsung har efterhånden gjort Ultra-serien til noget af det mest ambitiøse, man kan finde på smartphone-markedet. Hvert år forsøger koreanerne at presse grænserne med bedre kameraer, mere kraftfulde processorer og nye funktioner, der skal gøre telefonen endnu mere alsidig. Galaxy S26 Ultra fortsætter den tradition. På mange måder er det stadig en telefon, der repræsenterer toppen af, hvad man kan lave i en moderne smartphone. Samtidig er den også et ret tydeligt eksempel på en tendens i mobilbranchen lige nu: udviklingen går med endog meget små skridt. De helt store spring er blevet sjældnere, og mange af forbedringerne handler mere om finpudsning end om egentlige nybrud. Galaxy S26 Ultra er derfor stadig en virkelig god telefon – men der er ikke meget “wow” over den følelse, jeg sidder med efter at have testet den i to uger.

Designet er næsten identisk med de seneste Ultra-modeller

Samsung har efterhånden fundet en designformel for Ultra-serien, og Galaxy S26 Ultra følger den meget tæt. Telefonen er stor, kantet og fremstår stadig som en af de mest markante smartphones på markedet. De flade sider og det relativt skarpe design giver den et ret teknisk udtryk, som mange efterhånden forbinder med Samsungs topmodeller. Byggekvaliteten er som forventet helt i top, og kombinationen af metalramme og glas giver telefonen en solid og eksklusiv følelse i hånden. Det er en telefon, der virker bygget til at holde længe, og hvor alt føles præcist samlet.

Der er ikke meget kant tilbage på en moderne topmodel

Det store kameramodul får telefonen til at ligge meget skævt på bordet

Fingeraftryk er synlige på bagsiden, men ikke et kæmpe problem

Størrelsen er dog stadig noget, man skal være opmærksom på. Det er en stor telefon, og selv om mange efterhånden har vænnet sig til de store skærme, er Galaxy S26 Ultra stadig blandt de mere massive smartphones på markedet. Til gengæld giver den store størrelse også plads til nogle af de funktioner, der gør Ultra-serien særlig, blandt andet S Pen og det avancerede kamerasystem. Designmæssigt er der dog ikke sket ret meget siden de seneste generationer. Hvis man lægger S26 Ultra ved siden af S25 Ultra eller endda S24 Ultra, er forskellene små. Det er ikke nødvendigvis dårligt – designet fungerer stadig rigtig godt og S26 Ultra er blevet en lille smule tyndere og lettere – men det understreger også, at Samsung i høj grad har valgt at finpudse frem for at gentænke.

Opsætningen går hurtigt og uden problemer

Opsætningen af Galaxy S26 Ultra er en ret ligetil proces. Android er efterhånden blevet meget god til at guide brugeren gennem de første trin, og Samsung har også gjort det let at overføre data fra en tidligere telefon. Har man en ældre Samsung-enhed, går det især hurtigt, fordi Samsungs egne værktøjer kan flytte apps, billeder, kontakter og indstillinger over på få minutter. Kommer man fra en anden Android går det også helt smertefrit, og kommer man fra en iPhone – ja, så får man faktisk også langt det meste med over nu, inklusiv sms’er og endda mange personlige indstillinger. Det er dejligt at det er blevet så let.

Under opsætningen bliver man også introduceret til nogle af de nyere softwarefunktioner, herunder Samsungs AI-værktøjer, der efterhånden fylder mere i systemet. De dukker op flere steder i opsætningen, men heldigvis uden at virke super forstyrrende. Alt i alt er det en opsætning, der mest af alt bare fungerer. Efter få minutter er telefonen klar til brug, omend der bliver kopieret og optimeret i bagrunden i mange timer efter opsætningen. Men det er rart at man kommer så hurtigt frem til at kunne gå igang med at bruge den.

One UI er blevet en meget moden Android-oplevelse

Samsungs brugerflade One UI har gennem årene udviklet sig markant. Hvor den tidligere blev kritiseret for at være tung og fyldt med unødvendige funktioner, fremstår den i dag som en af de mest gennemarbejdede Android-oplevelser. Systemet er stadig fyldt med funktioner, men det hele føles mere overskueligt og bedre organiseret end tidligere. Menuerne giver mening, og mange funktioner ligger præcis der, hvor man forventer at finde dem – også hvis man kommer fra “ren” Android eller for den sags skyld en iPhone.

En af de ting, der stadig gør Ultra-serien særlig, er S Pen. Den lille stylus, der er indbygget i telefonen, giver nogle muligheder, man ikke finder på andre smartphones. Man kan tage noter, tegne, markere tekst eller styre visse funktioner på afstand. Jeg må indrømme, at jeg ikke bruger S Pen hver dag, men når man først begynder at bruge den til små ting – hurtige noter, markeringer i dokumenter eller til at styre kameraet – giver den faktisk en ekstra dimension til telefonen. Det er stadig en af de funktioner, der gør Ultra-serien lidt unik, og er du vant til at bruge pennen kan den være det, der gør at S26 Ultra er den eneste telefon for dig.

Skærmen er stadig blandt de bedste på markedet

Samsung har i mange år været blandt de absolut bedste, når det gælder mobilskærme, og Galaxy S26 Ultra er ingen undtagelse. Den store AMOLED-skærm er både skarp, lysstærk og utrolig behagelig at se på. Farverne er levende uden at virke overdrevne, kontrasten er fremragende, og det hele fremstår meget skarpt. Det er en skærm, der egner sig lige godt til video, spil og almindelig daglig brug.

Opdateringshastigheden gør også en stor forskel i praksis. Når man scroller gennem apps eller bevæger sig rundt i systemet, føles alt meget flydende. Skærmen er samtidig så lysstærk, at den også fungerer godt udendørs. Selv i kraftigt sollys er det sjældent et problem at se indholdet. Det er ikke en dramatisk forbedring i forhold til sidste års model – det er bare stadig en af de bedste smartphone-skærme, man kan få.

Ekstrem ydelse

Galaxy S26 Ultra er udstyret med en af de kraftigste mobilprocessorer på markedet, og det mærker man tydeligt i daglig brug. Apps åbner hurtigt, multitasking fungerer uden problemer, og selv tunge spil kører uden hakken. Telefonen virker simpelthen aldrig presset, uanset hvad man udsætter den for.

Samtidig er forskellen til sidste års topmodeller ikke nødvendigvis noget, de fleste vil bemærke i praksis. Moderne smartphones er efterhånden så hurtige, at det sjældent er ydelsen, der begrænser oplevelsen. Alligevel er det imponerende at se, hvor kraftfulde disse enheder er blevet. Galaxy S26 Ultra føles som en telefon, der uden problemer vil kunne klare selv krævende apps i mange år frem.

Jeg har hørt fra enkelte andre anmeldere der har haft problemer med varmeudvikling – men det har ikke været et problem for mig på noget tidspunkt i løbet af denne test. Bevares, telefonen kan godt blive lun under hård brug, men det bliver aldrig nok til at den er ubehagelig at røre ved, og det svarer meget godt til hvad jeg har oplevet med de fleste andre topmodeller jeg har haft i hænderne.

Batteriet holder let til en hel dags brug

Batteriet i Galaxy S26 Ultra ligger stadig på 5.000 mAh, og i praksis betyder det, at telefonen uden problemer holder en hel dag. Ved almindelig brug med sociale medier, video, browsing og lidt kamerabrug er der typisk stadig strøm tilbage sidst på dagen. Det er ikke en telefon, man behøver at tænke meget over i forhold til batteri – i hvert fald ikke mens den er ny, og endnu ikke fyldt med apps der æder strøm i baggrunden. (Host, Facebook, host…)

Opladningen er også rimelig hurtig, og telefonen understøtter både kablet og trådløs opladning – trådet er steget fra 45W til 60W, trådløs fra 15 til 25W. Det sidste er for mig faktisk det vigtigste, da jeg har flest trådløse opladere rundt omkring i huset – men Samsung er ikke hoppet med på Qi2 standarden med indbygget magnetisk hold – det Apple kalder Magsafe og Google kalder Pixel Snap. Det betyder at telefonen ikke bare sidder fast på samme oplader som de andre telefoner. Det er en mærkelig prioritering fra Samsung.

For dem der bare vil have juice på virkelig hurtigt, er de 60W virkeligt fornuftigt, for så er der smæk på. Jeg har ladet fra “helt død” til 80% på lige over en halv time. Det er virkelig imponerende. Hvis man står op og opdager at man har glemt at lade telefonen om natten kan den altså nå at være klar til dagen imens man går i bad og drikker kaffe.

Bedre billeder i mørke

Kameraet er stadig en af de vigtigste grunde til at vælge en Ultra-model, og Galaxy S26 Ultra skuffer ikke på det punkt. Telefonen tager billeder med masser af detaljer, god dynamik og flotte, men stadig naturlige, farver. Samsungs billedbehandling er blevet mere balanceret gennem årene, men der er ikke meget forskel at se på de billeder jeg har taget med S26 Ultra og dem jeg tog med S25 Ultra sidste år, i hvert fald ikke i dagtimerne. Dog er der en tydelig forbedring på nattefotos, hvor der bliver lukket mere lys ind hurtigere, hvilket betyder at du får skarpe og gode billeder, selv i meget svag belysning.

Selv i meget mørke omgivelser får S26 Ultra langt de fleste detaljer med, uden at forsøge at gøre “aften til dag”.

Zoom-funktionerne er også blandt de bedste på markedet. Man kan komme tæt på motiver uden at miste alt for meget kvalitet, og det giver nogle muligheder, man ikke finder på mange andre telefoner.

3x zoom

10x zoom

30x zoom

Kameraet har har altså ikke nødvendigvis taget et kæmpe spring frem i forhold til sidste års model hvis du bare er typen der tager snapshots på familieferien, men niveauet er stadig meget højt, og det er uden sammenligning et af de mest avancerede og, efter min mening, bedste mobilkameraer i verden.

Ny videostabilisering holder horisonten helt lige

En af de nye funktioner i Galaxy S26 Ultra handler om video. Telefonen kan nu holde horisonten helt lige, selv når man bevæger sig. Det lyder måske som en lille ting, men i praksis er det ret imponerende. Selv når man går eller løber med telefonen, kan videoen forblive overraskende stabil. Det giver “action” videoer et langt mere professionelt udtryk, uden at man behøver ekstraudstyr. For brugere der optager meget video – måske til sociale medier eller vlogs – kan det være en funktion, der faktisk gør en forskel. For rigtigt mange er det måske en af de der funktioner der er sjov at lege lidt med et par gange – og så gør man det aldrig mere. For at være ærlig hører jeg nok mest til den sidste gruppe. Men funktionen fungerer altså glimrende.

Udover det er videofunktionen nogenlunde på niveau med sidste års model, men det er ikke dårligt – generelt set er kameraet et af de store selling-points for S26 Ultra, og du bliver formentlig ikke skuffet over nogen aspekter af det.

Privacy-filteret er telefonens mest specielle nyhed

Den mest opsigtsvækkende nyhed i Galaxy S26 Ultra er uden tvivl privacy-filteret. Funktionen gør det muligt at begrænse indsyn fra siden, så andre mennesker ikke kan se indholdet på skærmen. Hvis man sidder i et fly, et tog eller på en café, kan det være en meget praktisk funktion, ligesom det kan være praktisk på firmatelefoner, hvor man kan læse fortrolige emails. Eller hvis man er typen der gerne vil være på Tinder, Dating eller Grindr i toget, kan det selvfølgelig også være rart at være lidt i fred for sidemandens nysgerrige blikke.

I praksis fungerer det overraskende godt. Ser man direkte på skærmen, er billedet stadig ret klart og tydeligt – det mister dog lidt lysstyrke. Bevæger man sig lidt ud til siden, bliver indholdet markant sværere at se og man skal ikke ud i en ret skarp vinkel før indholdet er HELT mørkt. Jeg blev faktisk ret imponeret over, hvor effektivt det fungerer. Det er en funktion, der for nogle brugere kan være virkelig værdifuld. En særligt fed funktion er, at man kan gøre enkelte dele af skærmen stort set usynlige fra siden. Det vil sige at man for eksempel kan gøre sådan at andre ikke kan se notifikationer der popper op, men ellers er skærmen normal. Der er nemlig som skrevet den ulempe ved privacy filteret at det påvirker billedkvaliteten fordi det “spiser” af lysstyrken. Ikke enormt meget, men nok til at jeg personligt godt kan blive træt af det lidt mørkere billede (Som midaldrende mand er lysstyrke pludseligt blevet et virkelig vigtigt parameter…). Så er det praktisk at man blot kan vælge at lukke for sidenmandens indkig i dele af skærmens billede. Man kan også vælge at det skal være slået til når man taster koder eller andre vigtige ting ind.

Privacy filteret er altså en rigtigt fed funktion. Men samtidig er det også en funktion, der for mange måske ikke vil være afgørende. Hvis man ikke ofte arbejder med følsomme oplysninger på sin telefon, er det ikke sikkert, man får så meget ud af den. Derfor er det også en funktion, der gør Galaxy S26 Ultra lidt speciel: den kan være ekstremt vigtig og brugbar for nogle brugere – og næsten ligegyldig for andre.

AI gennemsyrer softwaren – men ikke så meget i Danmark

Softwaremæssigt fortsætter Samsung med at bygge videre på One UI, der nu også indeholder flere AI-funktioner. De kan hjælpe med alt fra tekstforslag til billedredigering og oversættelser. Nogle af funktionerne er nyttige, mens andre stadig føles lidt som eksperimenter. Samsung slog ved lanceringen meget på den proaktive AI der selv kigger i din mail og finder en aftale, foreslår specifikke billeder fordi en ven beder om billederne fra jeres ferie og lignende – men det er ikke kommet i den danske version jeg har testet – og det kommer i øvrigt formentlig til stort set alle nyere Samsung telefoner når det kommer, hvilket åbenbart skal tage sin tid. Det er efterhånden tre år siden de første AI funktioner kom til Samsungs telefoner, men langt det meste er endnu ikke kommet til Danmark. Med andre ord; det har ikke rigtigt indvirkning på denne test – for vi kan simpelthen ikke bruge det.

Heldigvis integrerer Samsung en del af AI funktionerne med Googles Gemini – og den findes som bekendt på dansk, derfor er der stadig en del IA funktioner der virker på dansk. Men ting der er mere “Samsung AI” (Ja, jeg forstår godt du er forvirret, for der er meget forskelligt i spil her) virker altså ikke nødvendigvis. For eksempel call-screening – som ellers ville være lækkert med mængden af spam opkald – og tale-til-tekst på for eksempel telefonsvarerbeskeder virker endnu ikke.

Det positive er dog, at Samsung også lover mange års softwareopdateringer – så med lidt held når AI også at dukke op på dansk på S26 Ultra.

En fremragende telefon i en branche der udvikler sig langsomt

Galaxy S26 Ultra er uden tvivl en af de bedste smartphones på markedet – hvis ikke den bedste. Den er hurtig, velbygget, har en fremragende skærm og et kamera i topklasse. Men den er også et tydeligt eksempel på, hvordan smartphone-udviklingen i øjeblikket bevæger sig i små skridt.

Hvis man allerede har en relativt ny Ultra-model (S24/S25), skal man virkelig have brug for nogle af de nye funktioner – især privacy-filteret – før en opgradering giver rigtig mening. For dem der faktisk har brug for den funktion, kan Galaxy S26 Ultra dog være en meget interessant telefon. Privacy-filteret er en ret vild teknologi, og videostabiliseringen er også imponerende, ligesom det er en solid og velbygget telefon.

Galaxy S26 Ultra viser mest af alt, at mobilbranchen lige nu handler om at gøre noget, der allerede er godt, en lille smule bedre. De tider hvor en ny generation betød kvantespring i teknologi er forlængst forbi. Jeg ville personligt virkelig ønske, der snart skete noget ægte nyt – om ikke andet, så fordi det ville gøre mit job mere interessant. Når det er sagt, er S26 Ultra en lækker telefon med hurtig opladning, en fantastisk ydelse, høj byggekvalitet og et par unikke funktioner der gør den til et virkeligt godt køb – især hvis du er en af dem der virkelig kan bruge de nye funktioner. For mange andre vil en S25 på udsalg være en stort set lige så god telefon til en meget bedre pris. Men det valg er jo heller ikke så skidt endda.

Du kan læse mere om S26 Ultra hos Samsung her.