TEST: Apple iPhone Air

iPhone Air er Apples mest radikale bud på en smartphone i nyere tid. Det er den tyndeste iPhone nogensinde, og den vejer samtidig markant mindre end de øvrige modeller. Ideen er at skabe en telefon, der næsten føles umærkelig i hånden og i lommen, men som alligevel rummer de vigtigste funktioner, man forventer af en moderne iPhone. Jeg havde den i hånden ved lanceringen i Cuptertino første gang, og det er helt skørt, hvor meget lettere og smallere den føles sammenlignet med dens familiemedlemmer i iPhone 17 familien. Den føles mere som et koncept end et traditionelt produkt, og det siger noget om, hvor eksperimenterende Apple er gået til værks.

Der er knap plads til USB-C stikket

iPhone Air føles næsten skrøbelig

Bagsiden er også stilren – med kun det enkelte kamera

Air-modellen placerer sig i et felt mellem standardmodellerne og Pro-modellerne. Den er ikke tænkt som en fuld erstatning for Pro-serien, men snarere som et alternativ for dem, der vægter design, lethed og futuristisk udtryk højere end maksimal kamerafleksibilitet eller ekstreme hardwarefunktioner. Og det er virkelig vigtigt at have for øje når du skal vælge en ny iPhone. Air er ikke en del af Pro serien, og du skal være virkelig opmærksom på, om den reelt kan leve op til dine behov før du investerer de ca. 9.000 kr. du som minimum skal smide for iPhone Air.

Design og materialer

Det mest opsigtsvækkende er selvfølgelig tykkelsen. iPhone Air måler kun 5,6 millimeter, hvilket gør den omkring 30 procent tyndere end en iPhone 17 Pro. Den vejer blot 165 gram, hvilket er markant lavere end selv de mest kompakte Pro-modeller. Resultatet er en telefon, der nærmest forsvinder i lommen og føles usædvanlig let i hånden. Jeg kan stadig, efter flere dages brug, blive overrasket når jeg samler den op. Det er virkelig en radikalt anderledes telefon end resten af serien. Når det er sagt er den ikke unik på markedet, for Samsung kom allerede først på året med deres S25 Edge, som en slags forhåndsangreb på iPhone Air som koreanerne naturligvis vidste ville komme nu. De to telefoner minder da også ret meget om hinanden når de bliver lagt direkte ved siden af hinanden – i hvert fald i tykkelse:

Apple har valgt at bruge en titaniumramme som forrige års Pro modeller. Materialet har en høj styrke i forhold til vægten og er poleret på en måde, så det giver et spejlblankt udtryk. Foran og bagpå sidder den nyeste version af Ceramic Shield, som er tre gange mere ridsefast end tidligere og fire gange mere modstandsdygtig over for revner. Kombinationen af disse materialer giver en oplevelse af kvalitet, selvom telefonen er usædvanlig tynd. Jeg har af gode grunde ikke selv testet hvor meget den reelt kan klare, men det er der andre der har ude på det store internet – og konklusionen er, bredt set, at iPhone Air klarer sig ualmindeligt godt når det kommer til holdbarhed. Hvilket jeg må sige er lidt en overraskelse for mig, for at være ærlig.

En af de mest markante designløsninger er plateauet i toppen af telefonen. Apple har flyttet en stor del af komponenterne derop for at frigøre plads i resten af kabinettet. Det betyder, at kameraet ikke længere er isoleret i et lille felt, men i stedet er placeret i et bredt område. Dette giver telefonen en visuel identitet, men også en praktisk fordel: den ligger ret stabilt på et bord, men kan dog stadig vippe.

Farvemulighederne understøtter det lette udtryk. Man kan vælge mellem Sky Blue, Light Gold, Cloud White og Space Black. Alle farver har en blød og diskret finish, der passer godt til tanken om en let og næsten luftig iPhone.

Når jeg bruger telefonen i hverdagen, er det især letheden, jeg bemærker. At tage den op af lommen føles anderledes end med andre iPhones. Den mangler den tunge fornemmelse, som ofte forbindes med kvalitet, men til gengæld føles den mere ubesværet at bære rundt på. Og jeg har virkelig vænnet mig til vægten når det kommer til at sidde og kigge i længere tid på skærmen – det bliver faktisk svært at gå tilbage til en anden telefon efter den oplevelse.

En topklasse skærm

Skærmen på iPhone Air måler 6,5 tommer og er en Super Retina XDR OLED. Den understøtter HDR, True Tone og bredt farverum – alt sammen rigtigt fint. Men en vigtigere detalje er, at Apple har inkluderet ProMotion med en variabel opdateringshastighed op til 120 Hz. Det giver en glidende oplevelse, når man scroller gennem sider eller spiller spil. Always-On Display er også tilgængeligt, hvilket tidligere har været forbeholdt Pro-modeller – men det er på alle modeller i år. Det betyder dog også en del for strømforbruget (og tro mig, det kommer jeg tilbage til…).

Opløsningen er 2736 x 1260 pixels, hvilket giver en skarphed på cirka 460 pixels per tomme. Det betyder, at tekst og billeder fremstår ekstremt skarpt. Skærmen er desuden forbedret med en ny anti-refleks behandling, der reducerer genskin, og den kan nå en lysstyrke på op til 3000 nits i direkte sollys. I praksis betyder det, at skærmen er langt bedre at bruge udendørs, selv på en solrig dag.

Der er dog en markant ulempe, når det gælder oplevelsen af video og spil, for eksempel: iPhone Air har kun én højttaler placeret i toppen. Det betyder, at man mister stereooplevelsen, som man ellers får på de fleste andre iPhones. Når man ser film eller spiller spil uden hovedtelefoner, er det tydeligt, at lyden ikke er lige så fyldig. Højttaleren er tilstrækkelig til samtaler og hurtige videoer, men til musik og længere filmoplevelser er den en svaghed. Personligt er jeg af den mening at man altid skal have hovedtelefoner på når man spiller eller ser film, ellers er oplevelsen ringe, selv med bedre højtalere på andre telefoner. Men er du typen der gerne vil have lyd direkte fra telefonen er der altså skåret lidt her.

Kamera

Kameraet i iPhone Air er et andet område, hvor Apple har måttet gå på kompromis. Den har ét 48 megapixel hovedkamera med en quad-pixel sensor og optisk billedstabilisering. Kameraet kan levere 24 megapixel billeder som standard, men man kan naturligvis også tage 48 megapixel fotos, hvis man ønsker maksimal detaljegrad. Det er dog de færreste, der har brug for det.

Der er ingen ultravidvinkel og ingen telelinse. I stedet bruger Apple en beskæring af hovedsensoren til at levere en 2x zoom, som giver en optisk-lignende kvalitet – så du altså stadig får 24 megapixel, men kameraet bruger hele opløsningen og kan derfor lave en 2x beskæring. Det fungerer godt i mange situationer, men kan på ingen måde måle sig med en ægte telelinse. Efter det er det ren digital zoom, som virkelig rammer kvaliteten hårdt – så forvent ikke det store stalker kamera her.

Ingen zoom her – men detaljegraden er ret fin

2x zoom – reelt samme opløsning som ovenover – her er stadig fine detaljer

Fuld zoom. Nu er detaljerne udviskede – se for eksempel kanten af teglstenene

Til gengæld har Apple forbedret portrættilstanden, som nu kan levere avanceret dybdeforståelse med kun ét kamera. Telefonen kan registrere mennesker og kæledyr automatisk og gemme dybdeinformationen, så man senere kan justere fokus i et billede.

Frontkameraet er blevet opgraderet til 18 megapixel og understøtter Center Stage, som automatisk kan justere billedudsnittet, hvis man bevæger sig. Det gør gruppebilleder lettere at tage, og det giver også en bedre oplevelse under videoopkald. Selfies fremstår med bedre detaljer og mere naturlige farver, og video fra frontkameraet er stabiliseret i en grad, der gør det muligt at optage, mens man går. I det hele taget er frontkameraet virkelig blevet forbedret.

Videooptagelse er stadig et af de områder, hvor Apple excellerer. iPhone Air understøtter Dolby Vision HDR i op til 4K med 60 billeder i sekundet. Man kan også bruge Action Mode, som giver stabilisering under bevægelse. Samtidig er lydoptagelsen udrustet med Spatial Audio og Audio Mix, hvor man kan redigere lydsporene bagefter. Alt sammen udmærket.

I daglig brug leverer kameraet billeder i høj kvalitet, men man mærker begrænsningen i manglen på de ekstra linser. For de fleste brugere vil billederne være mere end gode nok, men for dem, der elsker at eksperimentere med vidvinkel og tele, vil Air føles som et skridt tilbage.

Ydeevne og hardware

iPhone Air er udstyret med Apples A19 Pro-chip, som også findes i Pro-modellerne. Den har en 6-core CPU, en 5-core GPU med integrerede Neural Accelerators og en 16-core Neural Engine. Ydelsen er hurtig og effektiv, og telefonen kan håndtere alt fra tunge spil til avancerede foto- og videoapps. I Geekbench når den helt rimelige 3660 i single core og 9339 i dual core – det er fuldt ud accepteret. Den bliver dog lidt varm ved intensiv brug, men ikke mere end jeg har oplevet ved tidligere modeller.

Screenshot

Apple har dog været nødt til at designe chippen med særlig fokus på effektivitet, fordi der er mindre plads til køling i det tynde kabinet. Det betyder, at i længerevarende opgaver kan telefonen skrue ned for hastigheden for at undgå overophedning. Jeg oplevede det især under længere gaming-sessioner, hvor billedhastigheden faldt en smule efter en halv times tid. Til almindeligt brug mærkes det dog ikke.

Telefonen er eSIM-only, hvilket betyder, at man ikke kan bruge et fysisk SIM-kort. For de fleste danske brugere er det ikke et problem, men det kan være en udfordring, hvis man ofte rejser til lande, hvor eSIM ikke er udbredt og gerne vil have et lokalt sim kort. Og så er der folk – som mig – der skifter telefon ganske ofte. Der kan det også være lidt irriterende, men de fleste teleselskaber har en ret let proces hvor du får tilsendt en mail med QR kode du så skal scanne – så værre er det heller ikke.

På forbindelsessiden har Air en ny C1X-modemchip, der ifølge Apple giver hurtigere 5G-hastigheder og lavere strømforbrug. I praksis er det svært at sige over en længere periode, men målt på hastigheden hvor jeg bor leverer iPhone Air stort set samme hastighed som 17 Pro.

Den nye N1-chip understøtter Wi-Fi 7 og Bluetooth 6 og her er heller ingen problemer overhovedet. Der er også en ny Ultra Wideband-chip, som forbedrer præcisionen i Find My og samspillet med AirTags. Alt i alt ganske glimrende hele vejen rundt.

En af de mest kritiserede begrænsninger er USB-C-porten. Selvom den bruger det nye stik, er hastigheden stadig begrænset til USB 2.0. Det betyder, at overførsel af store filer går langsomt. For dem, der bruger telefonen til professionel videooptagelse, er det en klar ulempe. Men igen – der står netop heller ikke Pro på iPhone Air.

Batterilevetid og opladning

Batteriet er naturligvis en udfordring i en så tynd telefon. Ifølge Apple kan iPhone Air levere op til 27 timers videoafspilning, hvilket svarer til sidste års iPhone 16 Pro. Så kunne man jo tro, at det betyder at den er helt fin.

I praksis er oplevelsen, at telefonen… Ikke er god på batteriet. Jeg tog den ud af laderen kl. 8.00 ca. og allerede kl. 16.30 er jeg nede og rode omkring 20%. Det skal her siges, at det er efter et par dage med telefonen, så den intense synkronisering der ellers foregår de første dage burde være slut.

Kl. 18.05 ramte den her mig:

Og kl. 20.40 var det slut. Det var ikke en specielt hård dag i dette eksempel, og det har været det samme siden. Så forvent at en hård dag vil kræve opladning allerede sidst på eftermiddagen. Og det er altså på en spritny telefon – jeg tør slet ikke tænke på, hvordan det bliver om et års tid.

Apple tilbyder en ny MagSafe-batteripakke specielt til iPhone Air, som kan forlænge driftstiden op til 40 timer – hævder de. I praksis er det ikke tilfældet i min test. Den kan reelt give dig ca. 70% tilbage i strøm, for det er samme batteri som sidder i selve telefonen – men trådløs opladning er ineffektiv, derfor får man reelt kun 70% ca. Og for mig har det betydet, at jeg ikke har skullet lade før jeg gik i seng – de ekstra par timer fik telefonen fint fra batteriet. Og det vil også være tilfældet om et års tid eller to. Men altså – ideen med Air er jo at det er en vildt lækker telefon – med en kluntet hvid batterikasse hægtet på falder det koncept jo lidt til jorden. Ikke desto mindre er det jo det man kan gøre. Jeg ville ønske at Apple i stedet havde brugt et af de nye højkapacitets batterier, der kunne have reddet iPhone Air betragteligt, men det er formentlig først næste år, den slags dukker op. Det hjælper jo bare ikke dig, der overvejer en Air.

Opladning sker trådløst med MagSafe eller via kabel med op til 20 watt. En halv times opladning giver cirka 50 procent batteri, hvilket er på linje med andre iPhones.

Software og oplevelse

iPhone Air leveres med iOS 26, som introducerer et nyt visuelt design med Liquid Glass. Det giver et mere dynamisk udtryk i brugerfladen, hvor ikoner og baggrunde reagerer på lys og bevægelse. Systemet føles stadig velkendt, men med altså med en grafisk overhaling. Det er, som altid, en smagssag om man synes det er godt. Jeg må indrømme, at jeg havde forventet at det ville være lidt mere gennemgribende, og det var det også da Apple annoncerede det i juni. Siden da har de så filet det til, og nu er forandringerne… Fine. Ikke voldsomme, men fine.

Apple Intelligence er også integreret i systemet – eller, det bliver de i hvert fald fra iOS 26.1. Det betyder, at man får adgang til værktøjer som generativ tekstforbedring, forbedret Siri og funktioner som beskedresuméer og billedredigering via Clean Up. Disse værktøjer udnytter A19 Pro-chippen og kører lokalt, hvilket giver hurtig respons og privatliv.

Andre apps som Musik, Beskeder og Kort har fået nye funktioner. Musik kan nu lave automatiske overgange mellem sange. Hit and miss på den – nogle gange fedt, nogle gange epic fail. I Beskeder kan man lave afstemninger direkte i samtaler. Kort kan huske de steder, man ofte besøger, og advare om trafik, før man tager afsted. Der er altså masser af små forbedringer rundt omkring.

Generelt er det softwaren som iOS altid er: pålideligt og pænt, uden at stikke af i for mange retninger, selv med den grafiske overhaling. Det vil føles som hjemme for de fleste.

Brugeroplevelse i hverdagen

Det er især i hverdagen, at forskellen på iPhone Air bliver tydelig. Den føles næsten umærkelig i lommen, og når man tager den op, er letheden slående. Samtidig føles det som en ægte iPhone, ikke en nedskaleret model.

Skærmen er en fornøjelse at bruge, og selv i stærkt sollys er den tydelig og skarp. Lyden er dog virkelig et svagt punkt. At se en film uden hovedtelefoner er ikke en oplevelse, jeg ville vælge med Air, fordi lydbilledet føles fladt. Men det er på den anden side, heller ikke noget jeg villle anbefale alligevel – ikke desto mindre er her en ret gedigen forskel op til iPhone 17 Pro og især Pro Max hvor der bare er meget mere plads.

Kameraet er godt til daglige billeder og sociale medier, men jeg kan godt savne den ekstra fleksibilitet, som man får med en ultravidvinkel eller en telelinse. I praksis tror jeg dog, det faktisk er et kompromis jeg godt kan leve med i hverdagen, og det tror jeg egentlig, de fleste kan. Især fordi kameraet stadig er fint som “snapshot-kamera”.

Batteriet er tilstrækkeligt til en kort dag, men ikke mere. Det betyder, at man skal vænne sig til at lade oftere eller bære en powerbank eller MagSafe-batteriet med sig. Det er helt klart iPhone Airs allerstørste problem, og det er det problem langt de fleste brugere vil skulle kæmpe med i hverdagen. Og hvis jeg skal pege på en enkelt grund til, at jeg ikke kan give telefonen et anbefaler herfra, så er det netop det. Jeg er allerede irriteret over det efter en uge – om en måned vil det drive mig til vanvid. Jeg ved dog, at der er folk der fint kan leve med det, og så udelukker det jo ikke Air. For mig er det en dealbreaker.

Jeg ser iPhone Air som en telefon til dem, der vil have et designikon i lommen. Den er til dem, der sætter pris på æstetikken, letheden og følelsen af at have den nyeste teknologi. Den er ikke til den, der vil have den mest alsidige kameraopsætning eller den længste batteritid. Eller faktisk bare en rimelig batterilevetid.

Konklusion

Sammenlignet med iPhone 16 Pro er Air markant tyndere og lettere. Den deler nogle af de samme skærmfunktioner og chip (minus en grafikkerne, men altså…), med mangler den fulde kamerapakke og hurtigere USB-hastigheder. Sammenlignet med standardmodellen i iPhone 17-serien har Air en mere luksuriøs konstruktion og bedre skærmfunktioner, men et ringere kamera og dårligere batterilevetid, omend en hurtigere processor. Og så er den selvfølgelig dyrere.

Man kan sammenligne Air med MacBook Air, der i sin tid introducerede en ny retning for bærbare computere. Ligesom den satte en ny standard for lethed og design, forsøger iPhone Air at vise, hvordan en smartphone kan se ud, når man skubber grænserne for, hvor tynd den kan blive. Det ændrer ikke på, at du som køber af iPhone Air får en telefon der godt nok ser virkelig godt ud – men holder man den op imod Pro serien er der virkelig forskel på alt fra batteri til kamera og ydelse ved hård belastning. Men når det er sagt er det altså den første telefon fra Apple siden iPhone X der virkelig peger ud i fremtiden, og jeg håber Apple har endnu mere interessante ting næste år. For tænk nu, hvis man satte to iPhone Air sammen og gjorde det uden en træls fold i midten af den store skærm…

Hvis du vil se alle specifikationer på Air kan du se dem hos Apple her.