TEST: Nothing (4a) Pro

Nothing (4a) Pro skiller sig ud i et marked, hvor de fleste Android-telefoner efterhånden ligner hinanden. Det transparente design, den karakteristiske Glyph Matrix og Nothings egen tilgang til Android gør telefonen til noget særligt. Samtidig leverer Nothing (4a) Pro en stærk samlet oplevelse med god batteritid, et overraskende kompetent kamerasystem og en af de bedste softwareoplevelser i prisklassen. Udfordringen er, at prisen bringer Nothing (4a) Pro tæt på flere meget stærke konkurrenter.

Når man ser på smartphone-markedet i 2026, er det blevet stadig sværere at finde produkter med personlighed. De fleste producenter jagter de samme specifikationer, de samme designtrends og de samme AI-funktioner. Derfor er det faktisk ret befriende at tage Nothing (4a) Pro op af lommen. Ikke fordi telefonen nødvendigvis er bedst på alle områder, men fordi den tør være anderledes.

Jeg har brugt Nothing (4a) i et par uger, og indtrykket er klart: Dette er en telefon, der lykkes med de vigtigste ting. Den er hurtig, batteriet holder længe, kameraet er godt, og softwaren fungerer fremragende. Men den er også et produkt, hvor nogle af de funktioner, der fylder mest i markedsføringen, ikke nødvendigvis er dem, der gør den største forskel i hverdagen.

Nothing (4a) Pro – et markant design

Det er umuligt at tale om Nothing (4a) Pro uden at starte med designet. Det er ganske enkelt her, telefonen adskiller sig mest fra konkurrenterne. Hvor mange Android-telefoner er blevet til anonyme glasplader med kameraøer i forskellige størrelser, har Nothing fastholdt sit eget visuelle udtryk. Bagsiden på Nothing (4a) Pro gør, at man straks kan se, hvilken telefon der er tale om – altså selvfølgelig hvis man kender konceptet.. Det lyder måske som en lille ting, men i et marked hvor næsten alle produkter ligner hinanden, er det faktisk en styrke, og personligt synes jeg, det fungerer ret godt.

Glyph’erne kan være animeret – her en tidtagning der bliver til et timeglas

Kamera bumpet er ikke af de mindste

Always on er minimalistisk

Byggekvaliteten på Nothing (4a) Pro virker samtidig overbevisende. Telefonen føles solid i hånden, og materialerne giver et godt indtryk. Det er dog heller ikke en telefon, der forsøger at ligne en topmodel til dobbelt pris. Når det er sagt synes jeg faktisk, den kommer ret tæt på at føles som en Pixel 10 eller en iPhone – og det er en ros, når telefonen trods alt ikke er dyrere end den er.

Glyph Matrix er naturligvis en central del af oplevelsen – en lille, rund skærm på bagsiden af telefonen der kan lave små ikoner af firkanter. Den kan bruges til notifikationer, statusinformation og forskellige små funktioner. Problemet er bare, at jeg stadig har svært ved at se den som andet end en interessant gimmick. Det betyder ikke, at Glyph Matrix er dårlig. Tværtimod er jeg sikker på, at der findes brugere, som vil få stor glæde af systemet. Men for mig endte det som noget, jeg lagde mærke til i starten og derefter tænkte mindre og mindre over. Og jeg kommer i hvert fald ikke til at sidde og lave forskellige… Glypher? Til alle kontakter, for eksempel. Men altså – hvis man går meget op i det kan det formentlig godt virke som en meget brugbar funktion.

Det ændrer dog ikke på, at Glyph Matrix bidrager til, at Nothing (4a) Pro føles anderledes end konkurrenterne.

Skærmen leverer præcis det, man forventer

En smartphone-skærm behøver ikke nødvendigvis revolutionere markedet for at være god. Det vigtigste er, at den fungerer godt i praksis, og det gør skærmen på Nothing (4a) Pro.

Panelet er skarpt, farverne er fine og når op på siden af de fleste telefoner, der endda koster betydeligt mere, og lysstyrken er høj nok til, at telefonen er behagelig at bruge udendørs. Jeg oplevede aldrig situationer, hvor skærmen føltes utilstrækkelig, og det er i virkeligheden et ret stort kompliment.

Nothing (4a) Pro forsøger ikke at imponere med vilde gimmicks eller ekstreme specifikationer på dette område. I stedet får man en skærm, der fungerer godt hver eneste dag. Det er måske ikke den mest spændende del af telefonen, men det er en vigtig del af forklaringen på, hvorfor den samlede oplevelse føles så gennemført.

Samtidig passer skærmen godt sammen med Nothing OS. Animationer flyder pænt, navigationen virker responsiv, og hele brugeroplevelsen føles hurtig og veloptimeret.

Nothing OS er stadig blandt de bedste Android-oplevelser

Hvis jeg skulle pege på én ting, der gør Nothing (4a) Pro mere interessant end mange af konkurrenterne, ville det være softwaren.

Nothing OS er efter min mening blandt de bedste Android-oplevelser på markedet. Der er en enkelhed og konsekvens i designet, som mange andre producenter kunne lære noget af. Menuerne er logiske, systemet er hurtigt, og man slipper for en stor del af den softwarestøj, som ofte følger med Android-telefoner. Jeg er lidt en ikon-nørd, og jeg elsker den måde, systemet håndterer ikonerne – de bliver genereret i sort/hvid hvis man bruger Nothings eget skin, og det bliver gjort virkelig godt. Alle de apps jeg bruger får ikoner der faktisk er rigtigt pæne. Og ja, det er ikke en kæmpe ting, men det er stadig lækkert.

Nothing (4a) Pro føles hurtig i daglig brug. Apps åbner hurtigt, multitasking fungerer uden problemer, og jeg oplevede generelt ikke situationer, hvor telefonen føltes presset. Det betyder ikke, at Nothing (4a) Pro er den hurtigste telefon i prisklassen. Det er den ikke. Men den er hurtig nok til, at de fleste aldrig vil tænke over det.

Nothing satser samtidig stort på AI-funktioner. Den mest interessante er Essential Space, som skal hjælpe med at organisere informationer, noter og idéer. Konceptet er egentlig fornuftigt, og jeg kan godt se tanken bag. Men jeg må også være ærlig og sige, at det for mig føltes som endnu en funktion, der risikerer at blive glemt efter den første begejstring har lagt sig. Essential Space virker fint. Problemet er ikke funktionen. Problemet er, at jeg ikke er overbevist om, at jeg ville bruge den aktivt om seks måneder. Det er en udfordring, den deler med mange andre AI-funktioner på markedet lige nu. Ja, for at være ærlig, nærmest de fleste synes jeg egentlig. Men igen – hvis du først er blevet glad for det og bruger det aktivt kan det være, det præcis er det, der gør denne telefon til den perfekte for dig. Det fungerer i hvert fald efter hensigten og er let at bruge.

Kamera overrasker positivt

Kamerasystemet i Nothing (4a) Pro er generelt bedre, end jeg havde forventet. Hovedkameraet leverer gennemgående flotte billeder med god detaljegrad og naturlige farver. Der er naturligvis forskel på Nothing (4a) Pro og markant dyrere topmodeller, men prisforskellen er også betydelig. Set i forhold til hvad Nothing (4a) Pro koster, er billedkvaliteten absolut godkendt.

Detaljerne på metrobilledet er fint og på trods af de grå farver formår telefonen at puste liv og dybde i billedet

Det mest interessante kamera på Nothing (4a) Pro er zoomkameraet. Mange producenter sparer på netop dette område i mellemklassen, men her får man en zoomoplevelse, som faktisk er brugbar i praksis. Det gør en reel forskel i daglig brug og giver Nothing (4a) Pro en fordel over flere af konkurrenterne.

Ultravidvinkelkameraet er til gengæld det svageste led. Det er ikke dårligt, men kvaliteten når ikke samme niveau som resten af kamerasystemet. I godt lys er resultaterne fine, men når forholdene bliver mere udfordrende, bliver forskellen tydeligere. Derudover synes jeg også, forvrængningen på vidvinkel er større (se eksemplerne ovenfor) end hvad jeg normalt har set – om det så har grund i software eller hardware er egentlig svært at sige – men i hvert fald synes jeg, der er plads til forbedring her.

Samlet set er kameraet i Nothing (4a) Pro dog en klar styrke. Hvis man leder efter en telefon med et godt kamera til prisen, er Nothing (4a) Pro et af de mere interessante bud på markedet.

Batterilevetid imponerer – prisen? Not so much

Batteritiden på Nothing (4a) Pro er god. Jeg havde ingen problemer med at komme gennem en hel dag, og for mange brugere vil der være strøm nok til endnu længere tids brug. Det er ikke en telefon, der sætter nye rekorder, men det er heller ikke nødvendigt.

Der er dog et område, hvor Nothing (4a) Pro ikke helt følger med udviklingen. Vandbeskyttelsen er ikke på samme niveau som hos flere af konkurrenterne. I praksis er det sjældent noget, man tænker over, men det er stadig en detalje, der er værd at have med. Jeg har selv været uheldig med telefoner i vandpytter mere end én gang, og derfor sætter jeg pris på produkter, der giver lidt ekstra tryghed på den front.

Den største udfordring for Nothing (4a) Pro er dog prisen. Telefonen er simpelthen blevet så dyr, at den kommer tæt på modeller, som på enkelte områder kan tilbyde mere. Derfor er Nothing (4a) Pro ikke nødvendigvis det oplagte valg for den køber, der alene jagter flest specifikationer for pengene.

Til gengæld tilbyder Nothing (4a) Pro noget, som er blevet sjældent på smartphone-markedet: personlighed. Designet skiller sig ud. Softwaren føles anderledes. Oplevelsen er gennemført. Det er ikke nødvendigvis noget, man kan måle i benchmarks eller kameratests, men det er noget, man mærker, når man bruger telefonen hver dag.

Nothing (4a) Pro er derfor ikke det mest logiske valg i sin prisklasse. Men den er måske en af de mest interessante. Og for mange købere kan det være mindst lige så vigtigt.